b'\n_START_ARTICLE_\nRibinsk\n_START_PARAGRAPH_\nRibinsk [r\xc3\xadbinsk] (rusko \xd0\xa0\xd1\x8b\xcc\x81\xd0\xb1\xd0\xb8\xd0\xbd\xd1\x81\xd0\xba, po starem pravopisu \xd0\xa0\xd1\x8b\xd0\xb1\xd0\xb8\xd0\xbd\xd1\x81\xd0\xba\xd1\x8a) je drugo najve\xc4\x8dje mesto Jaroslaveljske oblasti v Rusiji ob soto\xc4\x8dju Volge in njenega levega pritoka \xc5\xa0eksne ob ju\xc5\xbeni obali Belega jezera. Po popisu iz leta 2002 je imelo mesto 222.653 prebivalcev, leta 2005 217.000, leta 2010 pa 206.746._NEWLINE_Ribinsk je eno najstarej\xc5\xa1ih slovanskih naselbin na Volgi. Prvi zapisi o naselbini Ust-\xc5\xa0eksna (\xd0\xa3\xd1\x81\xd1\x82\xd1\x8c-\xd0\xa8\xd0\xb5\xd0\xba\xd1\x81\xd0\xbd\xd0\xb0,\xc2\xa0\xc2\xbbustje \xc5\xa0eksne\xc2\xab, \xd1\x83\xd1\x81\xd1\x82\xd1\x8c\xd0\xb5 \xd0\xa8\xd0\xb5\xd0\xba\xd1\x81\xd0\xbd\xd0\xb8) izhajajo iz leta 1071. Naslednjih \xc5\xa1tiristo let je bila naselbina znana kot Ust-\xc5\xa0eksna ali Ribansk. Od leta 1504 so jo v dokumentih omenjali kot Ribna Sloboda (\xd0\xa0\xd1\x8b\xd0\xb1\xd0\xbd\xd0\xb0\xd1\x8f \xd0\xa1\xd0\xbb\xd0\xbe\xd0\xb1\xd0\xbe\xd0\xb4\xd0\xb0,\xc2\xa0\xc2\xbb(velika) ribi\xc5\xa1ka vas\xc2\xab). Ime je dobila zaradi tega ker je bila vir jesetrov in ke\xc4\x8dig za moskovski dvor._NEWLINE_V 17. stoletju so se slobode, stare ruske va\xc5\xa1ke naselbine, za\xc4\x8dele bogateti s trgovino z Zahodno Evropo prek Moskovske dru\xc5\xbebe (\xd0\x9c\xd0\xbe\xd1\x81\xd0\xba\xd0\xbe\xd0\xb2\xd1\x81\xd0\xba\xd0\xb0\xd1\x8f \xd0\xba\xd0\xbe\xd0\xbc\xd0\xbf\xd0\xb0\xd0\xbd\xd0\xb8\xd1\x8f), akcionarskega podjetja, ustanovljenega leta 1555. Zgradili so ve\xc4\x8d kamnitih cerkva, od katerih se je do danes ohranila le ena. V okolici mesta je ve\xc4\x8d starej\xc5\xa1ih arhitehtonsko pomembnih stavb. Najbolj znane so cerkve s tremi \xc5\xa1otorskimi stolpi in dru\xc5\xbeinska kapela U\xc5\xa1akova na otoku._NEWLINE_V letu 1777 je naselje dobilo status mesta in se preimenovalo v Ribinsk. Leta 1946 so mesto preimenovali v \xc5\xa0\xc4\x8derbakov (v \xc4\x8dast Aleksandra Sergejevi\xc4\x8da \xc5\xa0\xc4\x8derbakova). Mesto so leta 1957 \xc5\xa1e enkrat preimenovali nazaj v Ribinsk, leta 1984 pa so ga v \xc4\x8dast Jurija Vladimirovi\xc4\x8da Andropova imenovali Andropov. V letu 1989 je mesto spet dobilo sedanje ime Ribinsk.'